Washington Times: “Tribunal istražuje pomoć Sjedinjenih Država Hrvatskoj” 6/12/02 - 2002-12-06
Washington Times: “Tribunal istražuje pomoć Sjedinjenih Država Hrvatskoj”
Na naslovnoj strani današnjeg Washington Timesa objavljen je tekst pod naslovom “Tribunal istražuje pomoć Sjedinjenih Država Hrvatskoj”. U dužem tekstu, novinar Jeffrey Kuhner tvrdi da su nedavni razgovori istražitelja Haškog tribunala s hrvatskim admiralom Davorom Domazetom, ustvari bili pokušaj da se ispita američka pomoć hrvatskoj vojsci u operacijama Medački džep i Oluja. O toj temi je novinar Glasa Amerike na Hrvatskom jeziku Žorž Crmarić razgovarao s autorom teksta koji je danas u Washingtonu izazvao veliku pažnju. Pomoćnik urednika Washingon Timesa Jeffrey Kuhner tvrdi da Tribunal za ratne zločine u Den Haagu istražuje u kojoj su mjeri Sjedinjene Države pomogle u vojnim operacijama Hrvatske vojske u borbama protiv snaga srpskih pobunjenika. Pozivajući se na anonimne izvore u Tribunalu, on tvrdi da je i nedavni razgovor koji su u Zagrebu istražitelji vodili s admiralom Domazetom imao za cilj utvrditi mjeru američke upletenosti u operacije Medački Džep i Oluja. “Istražitelji su se tijekom trodnevnih razgovora raspitivali o hrvatskoj uporabi bespilotnih letjelica, te o korištenju signalizacija za obavještajne potrebe. Kao što je svima u Zagrebu i Washingtonu poznato, ovdje se radi o američkim sredstvima i opremi, tako da je krajnji cilj istrage utvrditi u kojoj su mjeri američki obavještajni podaci korištenu u operacijama u Medačkom džepu i Oluji.” S obzirom da Haški tribunal utvrdjuje zapovjednu odgovornost, te po toj osnovi tereti – recimo - generala Antu Gotovinu, bude li posegnuo još više, mogao bi doći do najviših dužnosnika Clintonove administracije – kaže nam u razgovoru Jeffrey Kuhner. Predsjednik Bill Clinton i Richard Holbrooke su dali zeleno svjetlo za pokretanje hrvatskih operacija - smatra novinar Washington Timesa. Ako je kriterij zapovjedna odgovornost, moglo bi se dogoditi da Haški tribunal podigne optužnice za ratne zločine i protiv američkih dužnosnika – naglašava gospodin Kuhner. ... Upitali smo ga - što će se dogoditi ako istraga tribunala potvrdi da su Sjedinjene Države pomagale Hrvatskoj? “Radi se o maglovitoj situaciji...i mislim da to brine mnoge u Washingtonu, posebno na Capitol Hillu i to i republikanace i demokrate. Jedna od opasnosti utvrdjivanja zapovjedne odgovornosti je da bi se moglo ići na još više razine i doći do Washingtona koji je dao dozvolu za operaciju Oluja. Stoga bi trebalo tražiti od Haškog tribunala da odustane od optužnice protiv generala Ante Gotovine, jer bi taj presedan utvrdjivanja zapovjedne odgovornosti mogao dovesti do optužbi protiv nekih američkih dužnosnika.” Glasnogovornica Haškog tribunala Florance Hartman odbacila je tvrdnje gospodina Kuhnera da se istražuje američka umiješanost u operacije Oluja i Medački džep. Pomoćnik urednika Washington Timesa, medjutim, kaže da je tribunal već davao proturječne izjave te da “igra igre” i daje parcijalne informacije o navodnim optužbama o američkoj ulozi u dogadjanja na prostoru bivše Jugoslavije. Ono što ostaje upitno jest – vodi li se posebna istraga o ulozi predsjednika Clintona i Richarda Holbrooka, kaže gospodin Kuhner. “Florence Harman mi je službeno, u intervjuu prije nekoliko mjeseci, potvrdila da se vodi istraga protiv dužnosnika Clintonove administracije i uloge koju su oni imali u operaciji Oluja. Želim naglasiti da u tužiteljstvu Haškog tribunala potoji velik broj ljudi koje pokreče njihovo anti-američko raspoloženje, koji ne vole to što je Amerika podržala Hrvatsku u Oluji... postoje mnogi, posebno na nižoj razini tužiteljstva, koji žarko žele da se pokrenu postupci protiv Amerikanaca.” Upravo to jako brine mnoge u Washingtonu – naglašava Jeffrey Kuhner. Inzistiranje tribunala na sudjenju za zapovjednu odgovornost otvara mogućnost da se podignu optužbe za ratne zločine i protiv nekih američkih dužnosnika, posebno onih u obavještajnim službama – kaže pomoćnik urednika Washington Timesa, naglašavajući na kraju da Sjedinjene Države to sasvim sigurno neće prihvatiti. STATE DEPARTMENT NEGIRA UMJEŠANOST Reagirajući na pisanje Washington Timesa, danas je u Washingtonu glasnogovornik State departmenta Philip Reeker rekao da nema razloga vjerovati da su američki zvaničnici bili, ili da će biti pod istragom Haškog tribunala za ratne zločine na području bivše Jugoslavije. Sjedinjene Države nisu bile uključene u planiranje ili sprovodjenje vojnih operacija ranih 1990-tih u kojima su snage hrvatske vlade povratile šire područje zemlje, koje su prije toga držale Srpske snage, rekao je gospodin Reeker. On je dodao da su Sjedinjene Države imale odredjena saznanja o pripremama vojne akcije, ali da je nisu potvrdile. Glasnogovornik State departmenta je ponovo naglasio Američko stajalište da se sudbina šireg područja Hrvatske, koje su u to vrijeme držale Srpske snage, trebala riješiti političkim dijalogom. Gospodin Reeker je rekoa da su Američki zvaničnici informirali Hrvatske i Srpske lidere o toj svojoj poziciji.